Lars Boje Mathiesen (BP), 2026-01-20:
Hvis ATP er så god en ordning, som vi ofte får at vide, er der det enkle spørgsmål, vi skylder danskerne at vi stiller: Hvorfor skal den så være tvungen?
I Borgernes Parti mener vi, at gode løsninger ikke altid behøver tvang.
De kan faktisk godt stå på egne ben.
ATP blev skabt i en anden tid og i et Danmark, hvor mange stod uden pensionsopsparinger, og hvor staten mente, at den måtte tage styringen.
Men Danmark anno 2026 er ikke Danmark anno 1960.
I dag har langt de fleste danskere arbejdsmarkedspensioner, private opsparinger og langt større økonomisk bevidsthed om, at der også kommer en tid, efter man har været på arbejdsmarkedet.
Alligevel fastholder man herinde fra Folketinget en ordning, hvor staten automatisk tager penge fra borgernes løn uanset behov, livssituation og egne ønsker.
Det er forældet, og det er også unødvendig formynderisk.
Så det her forslag handler også om frihed, frihed til selv at bestemme, hvordan man vil sikre sin alderdom.
Så en frivillig ordning, når det gælder ATP, mener vi vil styrke borgernes selvbestemmelse, og det vil modernisere pensionssystemet.
Det trænger vi til.
Vi skal konstant kigge på, hvordan vi har indrettet ordningen, så den gavner borgerne og det moderne samfund, som vi lever i, bedst.
Formålet med forslaget er at bede regeringen om at indkalde til nogle forhandlinger, således at vi kan få gang i en drøftelse af, hvordan vi kan reformere det her system.
Vi står i en situation, hvor ATP ganske enkelt ikke leverer ordentlige resultater, efter vores optik, og vi vil ikke tvinge danskerne til at være med i en pensionskasse, som ikke leverer resultater, som danskerne synes lever op til deres forventninger.
Der skal man selvfølgelig have en mulighed for at kunne placere sine penge et andet sted.
Hensigten med vores forslag er også, at vi beskytter de mange pensionister, som allerede i dag får ATP udbetalt, eller dem, der er på vej til at skulle have deres ATP udbetalt.
Der findes en række modeller, man kan lave for at adressere det her.
Man kan have den helt bløde, hvor man bare siger, at folk, der kommer ind på arbejdsmarkedet i dag, altså unge mennesker, ikke længere skal betale ind til ATP, og så vil man have en meget, meget lang udfasning af ATP, men man kan stadig væk indbetale til det frivilligt, hvis man vil.
Så vil det ikke have nogen som helst strukturel betydning for de penge, som skal udbetales fra ATP, i rigtig, rigtig mange år.
Så der findes bløde løsninger på, hvordan man kan lande det her, men det vil have en højere grad af frivillighed.
Man kan også fastfryse de penge, som man allerede nu har betalt ind til ATP og sige, at de bliver stående dér i en periode, men at fra den dato, hvor man vedtager et beslutningsforslag, kan man så undlade, at der kommer nye penge ind.
Der findes en række forskellige ordninger, alt efter hvor direkte man vil gå til værks, for at gøre op med ATP og den måde, som de på nuværende tidspunkt ikke forvalter danskernes penge lige så godt, som der i hvert fald er nogle danskere der synes de skal.
Så kan vi heller ikke lade være med i Borgernes Parti at tænke på de unge mennesker, som kommer ind på arbejdsmarkedet i dag.
Det gælder f.eks. en 26-årig tømrer, som kan se, at der bliver taget en stor del af hans eller hendes løn.
Der vil det med den alder, som de har, måske være sådan, at de penge vil de gerne have ud, så de kan gå til deres bank og sige: Prøv at høre, jeg vil faktisk gerne købe et håndværkertilbud, fordi jeg gerne vil istandsætte det for ligesom at sælge huset igen, tjene penge og på den måde komme videre ind på boligmarkedet.
Det skal vi og det kan vi skabe bedre muligheder for med de her ting.
Så argumentationen om, at det er for at holde hånden under de svageste og de ældre i samfundet, for at de også har noget til deres alderdom, synes jeg ærlig talt bliver en anelse hyklerisk, når det kommer fra et Folketing, som står for, at vi i Danmark har verdens højeste skattetryk.
Hvis man ville gøre noget, for at pensionisterne havde flere penge i hånden, kunne man sænke skatter og afgifter, og så ville de jo have en bedre alderdom.
Tak for ordet.
Hvis det er så stor en succes, kan vi bare gøre det frivilligt, og så kan arbejdsmarkedsparterne bare køre videre med den ordning, så behøver vi ikke at gøre noget som helst ved det.
Så der behøver jo ikke at være et element af tvang, når folk frivilligt vælger den til, som ordføreren mener.